
Kada čovjek klanja u džematu i završi učenje etehijatu, salavata i ***[dove](https://pitajucene.com/search/dove/questions/ "Pretraži pitanja o dove")***, da će li nastaviti s pomjeranjem kažiprsta da “zavara” šejtana, ili će ga spustiti, čekajući da imam preda selam?


* 
* 
* 
* 
* 
* 
* 

 
Treba li prestati pomicati prst na tešehudu kada završimo učenje?

Pravu mudrost pomjeranja kažiprsta na tešehhudu zna samo Uzvišeni Allah. Ako to posmatramo kroz mudrost, onda je to slično dizanju ruku u namazu spram ramena ili ušiju, ljubljenju Crnog kamena prilikom tavafa, bacanju kamenčića na Mini, tavafu, s’aju i mnogim drugim ibadetima: muslimani ih prakticiraju ugledajući sa na Allahovog Poslanika, ﷺ. Ne treba kazati da se pomjeranjem kažiprsta zavarava ***[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** jer za to ne postoji validan argument. Koliko ljudi pomjera kažiprst u namazu, ali ih šejtan opet zavarava svojim vesvesama i odvraća od skrušenosti u namazu. Vjerovjesnik, ﷺ, obavijestio nas je da pomjeranje kažiprsta na tešehhudu šejtanu teže pada od udaranja željezom.  

Ipak, mudrost pomjeranja kažiprsta ne treba ograničavati na određene stvari, jer samo Sveznajući Allah to zna. Ako klanjač na tešehhudu završi učenje prije imama, prestat će pomjerati kažiprst, tim prije jer je njegovo pomjeranje striktno vezano za učenje na tešehhudu, od početka do kraja. Ovdje treba naglasiti da ne treba prestajati učiti ***[dove](https://pitajucene.com/search/dove/questions/ "Pretraži pitanja o dove")*** sve dok imam ne preda selam. Dokaz za ovo jeste predanje koje su zabilježili Buharija i Muslim u kojem stoji da je Resulullah, ﷺ, na kraju namaza molio: *“Moj Allahu, Tebi se utječem od džehennemske kazne, kaburske patnje,  iskušenja ovoga i budućeg svijeta i od zla opakog Dedždžala!”* Imam Nesai i Bejheki, sa ispravnim lancem prenosilaca, zabilježili su dodatak: *“…potom neka moli Allaha za šta hoće!”*  

Dakle, prije selama a poslije salavata i ove dove može se moliti za svako dobro, kao što se može moliti na sedždi, i ovakve zlatne prilike ne bi trebalo propustiti, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


